
Жауапкершілік жүгі ауыр 

 Президентіміз Нұрсұлтан Назарбаев әрбір ел өзінің болашағын өскелең ұрпағымен байланыстыратынын жиі айтады. “Қазір біз жаңа XXI ғасырда өмір сүріп отырмыз. Болашақта өркениетті ел қатарына қосылатын ұрпақ өсіреміз десек, өз елін, туған жерін сүйетін ұлтжанды, патриоттық-интернационалдық сезімдерге бай, жан-жақты білімді, дені сау ұрпақ тәрбиелеуді еш уақытта естен шығармауымыз керек”, – деді Мемлекет басшысы. 
Елбасымыздың елді өркендетуге қатысты әр бағдарламасының қарқынды дамуына белсенді атсалысатын, білімді де білікті студент жастар үшін қазіргі қоғамда барлық жағдай жасалынуда. Оның дәлелі – жарқын болашаққа деген сенімі мен қолға алған істі әрдайым аяқсыз қалдырмауға тырысатын талапты жастардың билік ісіне араласуына толық мүмкіндік беретін “Студенттік ректорат”. Бұл өзін-өзі басқару жүйесі жастардың шығармашылық қабілеттерін дамытуға, олардың бойында тұлғалық қасиеттерді қалыптастыруға көмектесіп, көшбасшылық қасиетін арттырады. 
Мен – студенттік ректораттың ректорымын. Қасымда белгілі бір проблемаларды бірлесе шешетін кеңес мүшелері – орынбасарларым, студенттік декандар, жатақхана төрайымы бар. Сондайақ, ректоратымызда қазынашы, хатшы-референт, баспасөз хатшысы, суретке және бейнеге түсіруші жұмыс істейді. Өткен жылы М.Қозыбаев атындағы Солтүстік Қазақстан мемлекеттік университеті жанынан құрылған студенттік ректорат жастардың бос уақытын ұйымдастыру, қоғамдық белсенділігін арттыру, студенттік бастамаларды қолдауға қатысты өзекті мәселелерді шешу және саламатты өмір салтын қалыптастыру бойынша жұмыс істеді. Біз өткен оқу жылында 40-қа жуық іс-шара өткіздік. Атап айтқанда, Омбы мемлекеттік педагогикалық университеті студенттерінің қатысуымен өткен “Өзіңді көрсет” атты халықаралық, “Өз жұлдызыңды жақ” университетішілік ән конкурстарының, “Қазақ аруы” сұлулық байқауының, “NKZU Studlife” жатақханада тұратын студенттер арасындағы фестивальдың және жаңажылдық би кешінің жоғары деңгейде аталып өтуіне ұйытқы болдық. 
Студенттік өзін-өзі басқарудың тиімділігі – ұжымда бірлесіп қарым-қатынас жасау негізінде өзін және өзгелерді басқара алуға баулуы және соған қажетті дағды, іскерлікті қалыптастыруы. Өйткені, адам бойындағы жалқаулықты, ашкөздікті, екіжүзділікті, менмендікті жеңе білудің бірден-бір жолы ол адамның өзін-өзі тәрбиелеуден, басқарудан басталатынын ескерсек, өз ісіне зор жауапкершілікпен қарап, оны аса шеберлікпен орындай және қадағалай білетін тұлға ғана өз айналасында топ құрып, жетекшілік ете алатыны сөзсіз.

